Gävlebukken

Gävlebukken (svensk: Gävlebocken) er en ca. 13 meter høy halmbukk som årlig bygges opp på Slottstorget i den svenske byen Gävle før første søndag i advent. Tradisjonen begynte i 1966 etter en idé av reklamemannen Stig Gavlén. Hovedkonstruksjonen er av tre, og bukken er dekket av halm, så den ligner de tradisjonelle, langt mindre, halmbukkene, som brukes som juledekorasjon innendørs og på juletrær. Opprinnelig var oppsettingen av den store bukken tenkt som en engangsforeteelse, men på grunn av den populariteten den raskt oppnådde i byen, ble den bygget opp også året etter og ble raskt en tradisjon.Bukken skulle opprinnelig være reklame for «Köpmannaföreningen Söders köpmän». Tidligere år hadde de bygget opp forstørrede versjoner av et par ski og en pinnestol, men fra 1966 er det Gavléns halmbukk som er blitt førjulstradisjonen. Bukken har horn i en stor bue fra hodet, en liten hale og røde bånd rundt mage, bein, hode og hale.Første desember 1966 ble historiens første Gävlebukk satt opp. Nyttårsaften ble den fullstendig ødelagt av brann. Dette ble den første av svært mange ulovlige ødeleggelser bukken er blitt utsatt for gjennom årene. Mellom 1966 og 2019 har den brent minst 29 ganger, i tillegg til at den er blitt ødelagt på annet vis flere ganger. Den er for eksempel blitt påkjørt med bil og har fått beina ødelagt.Etterhvert er det flere gävlebeboere som mener at den brennende, eller nedbrente, bukken er en like viktig tradisjon, og et like godt symbol, for Gävle som selve bukken.Alle avgjørelser som gjelder Gävlebukken taes av Gävle City og Gävle kommune, som utgjør «Bockkommittén». «Gävlebocken» er et registrert varemerke og kan ikke brukes uten Bockkommiténs tillatelse.


== Gävlebukkens historie i korte trekk ==
Informasjonen i listen nedenfor er tatt fra nettstedet Gävlebockens historia, der ikke annet er nevnt


=== 1960-årene ===
1966 – Den første bukken var rundt 13 meter høy, sju meter lang og veide tre tonn. Natt til 1. januar 1967 ble den ulovlig nedbrent. Gjerningsmannen ble tiltalt for grovt hærverk.
1967 – Bukken fikk stå urørt og ble demontert på nyåret
1968 – Bukken fikk stå urørt og ble demontert på nyåret
1969 – Nedbrent nyttårsaften


=== 1970-årene ===
1970 – Bukken ble nedbrent seks timer etter at den var satt opp. Ved hjelp av ulike bidragsytere ble en ny bukk reist, denne gang dekket av takrør, en gressart som ikke brenner så lett som halm.
1971 – Kjøpmennene var lei av at bukken stadig ble nedbrent, og ville ikke reise noen bukk dette året. Naturvetenskapliga föreningen ved Vasaskolan tok over. De reiste en langt mindre bukk. Denne ble også ødelagt. Den ble ikke brent, men slått i stykker.
1972 – Bukken sank sammen på grunn av sabotasje
1973 – Ingen informasjon om bukkens skjebne i tilgjengelige kilder
1974 – Nedbrent
1975 – Ingen informasjon
1976 – En bilfører kjørte - med hensikt - i stykker bukken
1977 – Ingen informasjon
1978 – Bukken ble slått i stykker.
1979 – Bukken ble nedbrent før den var ferdig oppsatt. En ny ble bygget og impregnert. Denne ble ødelagt, ikke brent.


=== 1980-årene ===
1980 – Nedbrent julaften
1981 – Bukken fikk stå urørt og ble demontert på nyåret
1982 – Nedbrent 13. desember
1983 – Beina ble slått i stykker
1984 – Nedbrent natt til 13. desember
1985 – Den 12,5 meter høye bukken ble tatt inn i Guinness rekordbok. Mye av høyden ble oppnådd med svært stor bue på hornene. Nedbrent i januar.
1986 – Kjøpmennene overtar «bukkebyggingen» igjen. Fra og med dette året finnes det alltid to bukker: Kjøpmennenes, og den mindre bukken som Vasaskolen setter opp. Den store bukken ble påtent og brant ned natt til julaften.
1987 – Bukken ble grundig impregnert, men brant likevel ned uken før jul.
1988 – Bukken fikk stå i fred. Dette året kunne man spille på engelske pengespill-lister om den ville bli stående eller bli brent.
1989 – bukken ble nedbrent før den var ferdig oppsatt. Penger ble innsamlet, og ny bukk ble reist. Denne brant i januar 1990. I mars 1990 bygdes enda en bukk, denne gang til innspilling av filmen Black Jack.


=== 1990-årene ===
1990 – Bukken fikk stå urørt. Mange sto frivillig vakt for å berge den.
1991 – Bukken fikk en slede full av store pakker med reklame på. Sleden var ikke satt opp av den «offisielle bukkekomiteen». Bukk med slede brant julaften. Bukken ble bygget opp igjen, uten slede, for å sendes til Stockholm som ledd i en protestkampanje mot nedleggelse av regiment I 14.
1992 – Bukken brant etter åtte dager. Vasaskolens bukk brant også samme natt.
1993 – Bukken fikk stå urørt. Vasaskolens bukk kom med i Guinness rekordbok. Den målte totalt 16 meter.
1994 – Bukken fikk stå urørt.
1995 – Nedbrent første juledag. Bygget opp igjen, for å stå når byens 550 års jubileum startet, i 1996.
1996 – Bukken fikk stå urørt. Den ble, for første gang, overvåket av nettkameraer.
1997 – Bukken fikk stå, med begrensede brannskader
1998 – Nedbrent 11. desember. En ny bukk ble bygget opp.
1999 – Nedbrent kun timer etter at den var bygget opp. En ny bukk ble satt opp til Luciadagen, 13. desember.


=== 2000-årene ===
2000 – Brant ned et par dager før nyttår
2001 – Påtent av en amerikansk turist, dagen før julaften. Han trodde det var en tradisjon.
2002 – Bukken fikk stå i fred
2003 – Nedbrent 11. desember. En ny bukk ble satt opp etter en ukes tid. Denne fikk stå urørt.
2004 – Nedbrent 21. desember. Ingen ny bukk ble satt opp.
2005 – Nedbrent 3. desember. En ny bukk var på plass 8. desember. Denne fikk stå urørt.
2006 – Bukken ble forsøkt påtent natt til 15. desember. Den fikk brannskader på det ene beinet. Deretter fikk den stå urørt.
2007 – Bukken var impregnert og ble ikke utsatt for brannforsøk
2008 – Bukken var ikke impregnert. Den ble nedbrent 27. desember.
2009 – Nedbrent natten til 23. desember. Nettkameraene ble utsatt for hackerangrep, så de som tente på kunne holde på uten å bli filmet.


=== 2010-årene ===
2010 – Bukken fikk stå i fred, men et kupp ble oppdaget. Det fantes planer for å «kidnappe» Gävlebukken og flytte den til Stockholm ved hjelp av helikopter.
2011 – Nedbrent 2. desember
2012 – Nedbrent natt til 13. desember
2013 – Nedbrent 21. desember
2014 – Bukken fikk stå i fred. Det sto i avisene at den deretter ble sendt til byen Zhuhai i Kina,  i forbindelse med at Gävle og Zhuhai feiret femårsjubileum som vennskapsbyer. Dette viste seg å ikke være helt riktig. Gävlebukken sto igjen i Gävle. Kun byggematerialer var sendt til Kina, så kineserne selv skulle bygge opp en «Gävlebukk».
2015 – Nedbrent 27. desember
2016 – Nedbrent bare timer etter sitt 50-årsjubileum 27. november. Den mindre bukken, satt opp av Naturvetenskapliga föreningen, sto deretter alene på Slottstorget, før den ble rammet av en bil 5. desember.
2017 – Bukken fikk stå i fred.
2018 – Bukken fikk stå i fred. Demontert 2. januar 2019.
2019 – Dette året ble bukken snudd 180 grader, så det skulle bli enklere å ta selfier med den som bakgrunn. Fredag 13. desember brant en én meter høy halmbukk som noen hadde plassert ved torvet.


=== 2020-årene ===
2020 – På grunn av koronaviruspandemien var det ikke ønskelig med store folkeansamlinger, så dette året ble innvielsen av bukken vist digitalt gjennom en livesending av et én times show, som ble strømmet.
2021 - Nedbrent 17. desember


== Referanser ==


== Eksterne lenker ==
(en) Gävle goat – kategori av bilder, video eller lyd på Commons 
«Gävlebocken | Visit Gävle» (svensk). Visit Gävle. Besøkt 13. desember 2019.  Gävlebukkens eget nettsted
«TV: Följ Gävlebocken dygnet runt här». gd.se (svensk). 29. november 2019. Besøkt 18. desember 2019.